দেশে ৪০০-র বেশি আসন পাবে তো কেন ইডি, সিবিআই? বিজেপিকে প্রশ্ন মমতার

কৃষ্ণনগর: লোকসভা ভোটের প্রথম নির্বাচনী প্রচার সভা থেকে বিজেপির বিরুদ্ধে তীব্র আক্রমণ শানালেন মমতা বন্দ্যোপাধ্যায় (Mamata Banerjee)। রবিবার কৃষ্ণনগরের ধুবুলিয়ার সভা থেকে বিজেপি এজেন্সিকে ব্যবহার করছে বলে অভিযোগ তোলেন তৃণমূল নেত্রী। এখানেই এবারের লোকসভা ভোটে প্রচার শুরু করেন মমতা। তিনি জানান, দেশে বিজেপি দাবি করছে ৪০০-র বেশি আসন পাবে, তাহলে কেন ইডি সিবিআই? তিনি বুঝিয়ে দিয়েছেন বিরোধীদের বিরুদ্ধে কাজে লাগানো হচ্ছে ইডি, সিবিআইকে। তৃণমূল নেত্রী বলেন,  বাংলায় গোহারা হারবে। হারাতে হবে আপনাদের। না হারালে রেশনের চাল বন্ধ করে দেবে। বিজেপি বলছে, লক্ষ্মীর ভা্ডারে ৩ হাজার টাকা করে দেবে। এতদিন দেয়নি কেন? বিজেপি জুমলা পার্টি। আমরা সিএএ করতে দেব না। এনআরসি করতে দেব না। নিজের সর্বনাশ করে বিজেপিকে ভোট দেবেন? মমতা বন্দ্যোপাধ্যায় আরও বলেন, দেশ আজকে ভালো নেই। কী করে ভালো থাকবে? জেলা প্রেসিডেন্টদের এনআইএ নোটিস পাঠানো হচ্ছে কেন? ধনধান্যের দেশে ইডি রাজ, সিবিআই রাজ চলছে।

এদিন তিনি পাল্লা দিয়ে সিপিএম, কংগ্রেসকেও নিশানা করেছেন। মমতা বন্দ্যোপাধ্যায় বলেন, ইন্ডিয়া জোট আমরা তৈরি করেছি, নামটাও আমার দেওয়া। সিপিএম, কংগ্রেস বলছে, বাংলায় নাকি ইন্ডিয়া জোট করেছে। এখানে জোট হয়েনি, ঘোঁট হয়েছে। ভোটের পরে আমি দেখে নেব। বাংলার গর্জন বিজেপি, সিপিএম, কংগ্রেসের বিসর্জন। বাংলায় একাই চলছি। একাই চলব। বলছে এবার ৪০০ পার, আগে ২০০ পার হোক। দাঙ্গাবাজ পার্টি হচ্ছে বিজেপি। সঙ্গ দিয়েছে সিপিএম, কংগ্রেস।

আরও পড়ুন: গোপীবল্লভপুরে দেওয়াল লিখনকে বিকৃত করার অভিযোগ

কৃষ্ণনগরের তৃণমূল প্রার্থী মহুয়া মৈত্রকে নিয়ে বলেন, মহুয়ার উপরে কী অত্যাচার হয়েছে। তাঁকে লোকসভা থেকে তাড়িয়ে দিয়েছে। বিজেপির বিরুদ্ধে আওয়াজ তুলত বলে সরিয়ে দিয়েছে। তাঁর বাবা মাকেও ছাড়েনি, ভোটে দাঁড়ানোর পরেও তাঁদের বাড়িতে সিবিআই চলে গিয়েছে। মহুয়া যোগ্য জবাব দেবে। মহুয়ার বিরুদ্ধে যাঁকে দাঁড়িয়েছে তাঁর পরিবারের ইতিহাস ভুলে গিয়েছেন? রাজবাড়িতে থাকুন, মিথ্যার আশ্রয় নেবেন না। যে লোকটা লর্ড ক্লাইভের বন্ধু ছিল ভুলে গেলেন। রাজপ্রাসাদে গিয়ে থাকুন। ইতিহাসের পাল্টা ওল্টাতে হলে জায়গা পাবেন না। মানুষ ঘৃণাভরে প্রত্যাখ্যান করবে।